ΜΑΘΗΜΑ 13ο

**8.1: ΜΟΡΦΕΣ ΠΟΛΙΤΕΥΜΑΤΩΝ** (σελ.67-68)

**1.** Ποιο κριτήριο χρησιμοποιείται για τη διάκριση των πολιτευμάτων; Ποια τα είδη πολιτευμάτων;

*Το κριτήριο για να διακρίνουμε* τα πολιτεύματα είναι ποιος ασκεί την εξουσία:

α)Μοναρχικά: Την εξουσία ασκεί η/ο μονάρχης. Η μοναρχία διακρίνεται σε *απόλυτη μοναρχία* (η εξουσία συγκεντρώνεται στο πρόσωπο του/ της μονάρχη), και ***συνταγματική μοναρχία*** (η εξουσία του μονάρχη περιορίζεται από γραπτό νόμο, το Σύνταγμα)

β) **Ολιγαρχικά**: Την εξουσία ασκούν λίγα πρόσωπα. Στη σύγχρονη εποχή ονομάζονται δικτατορικά.

γ) **Δημοκρατικά**: Την εξουσία ασκεί ο λαός.

**2.** Ποιες είναι οι κατηγορίες των Δημοκρατικων Πολιτευμάτων; Τι γνωρίζετε για την καθεμία;

α)Η ΑΜΕΣΗ ΔΗΜΟΚΡΑΤΙΑ, στην οποία ο λαός ασκεί απευθείας την εξουσία. Είναι ο τύπος δημοκρατίας στην αρχαία Αθήνα. Σήμερα δεν είναι εφικτή, λόγω των πολυπληθών πόλεων και κρατών και του τρόπου οργάνωσής τους. Υπάρχουν όμως θεσμοί άμεσης δημοκρατίας, όπως:

* Δημοψηφίσματα: ο λαός ψηφίζει για ένα σπουδαίο ζήτημα.
* Λαϊκή νομοθετική πρωτοβουλία: ο λαός προτείνει νομοθετικές ρυθμίσεις
* Ηλεκτρονική δημοκρατία: ο λαός εκφράζει τη γνώμη του για πολιτικές αποφάσεις μέσω διαδικτύου.

β) Η ΑΝΤΙΠΡΟΣΩΠΕΥΤΙΚΗ ΔΗΜΟΚΡΑΤΙΑ, όπου ο λαός ασκεί την εξουσία μέσω των αντιπροσώπων του (βουλευτές). Είναι ο τύπος δημοκρατίας στα σύγχρονα δημοκρατικά πολιτεύματα.

**3.** Ποια είναι τα κριτήρια διάκρισης του πολιτεύματος της αντιπροσωπευτικής δημοκρατίας;

Τα κριτήρια είναι τα **πολιτειακά όργανα** (δηλ. τα όργανα που είναι υπεύθυνα για την άσκηση της εξουσίας) και **ο αρχηγός του κράτους.**

**4.** Ποια τα είδη αντιπροσωπευτικής δημοκρατίας, σύμφωνα με τα κριτήρια αυτά; Δώστε παραδείγματα για κάθε πολίτευμα:

* **ΒΑΣΙΛΕΥΟΜΕΝΗ ΚΟΙΝΟΒΟΥΛΕΥΤΙΚΗ ΔΗΜΟΚΡΑΤΙΑ:**
* Πολιτειακό όργανο λήψης αποφάσεων: Κυβέρνηση (εκλέγεται από το λαό)
* Αρχηγός του Κράτους: Βασιλιάς.
* Αρμοδιότητες: χωρίς ουσιαστικές πολιτικές αρμοδιότητες
* Εκλογή: κληρονομικά
* Χώρες: Αγγλία, Βέλγιο, Ολλανδία, Δανία, Σουηδία, Νορβηγία, Ισπανία
* **ΠΡΟΕΔΡΕΥΟΜΕΝΗ ΚΟΙΝΟΒΟΥΛΕΥΤΙΚΗ ΔΗΜΟΚΡΑΤΙΑ**:
* Πολιτειακό όργανο λήψης αποφάσεων: Κυβέρνηση (εκλέγεται από το λαό)
* Αρχηγός του Κράτους: Πρόεδρος
* Αρμοδιότητες: χωρίς ουσιαστικές πολιτικές αρμοδιότητες
* Εκλογή; αιρετός έμμεσα (από τη Βουλή)
* Χώρες:Ελλάδα, Ιταλία, Γερμανία
* **ΠΡΟΕΔΡΙΚΗ ΔΗΜΟΚΡΑΤΙΑ:**
* Πολιτειακά όργανα λήψης αποφάσεων: Κυβέρνηση (σχηματίζεται από τον Πρόεδρο).
* Αρχηγός του Κράτους: Πρόεδρος
* Αρμοδιότητες: με ουσιαστικές πολιτικές αρμοδιότητες
* Εκλογή: αιρετός άμεσα (από το λαό ή από σώμα εκλεκτόρων)
* Χώρες: Η.Π.Α., Ρωσία, Κύπρος

**8.2. ΤΟ ΠΟΛΙΤΕΥΜΑ ΤΗΣ ΕΛΛΑΔΑΣ** (σελ.69-70)

Ποιό είναι το πολίτευμα της Ελλάδας; Εξηγήστε τον κάθε όρο.

Το πολίτευμα της Ελλάδας είναι η Προεδρευόμενη Κοινοβουλευτική Δημοκρατία

**Προεδρευόμενη** σημαίνει ότι αρχηγός του Κράτους είναι ο Πρόεδρος.

**Κοινοβουλευτική** σημαίνει ότι ο λαός ασκεί την εξουσία έμμεσα, από το Κοινοβούλιο, από το οποίο προέρχεται **η Κυβέρνηση** και εκλέγεται ο Πρόεδρος της Δημοκρατίας

**Δημοκρατία** σημαίνει ότι όλεςοι εξουσίες πηγάζουν από το λαό (αρχή λαϊκής κυριαρχίας)

Πώς προέκυψε ιστορικά το ελληνικό πολίτευμα στους νεότερους χρόνους;

1936: Δικτατορία του Μεταξά (4η Αυγούστου)

1952: Βασιλευόμενη Δημοκρατία (θέσπιση δικαιώματος εκλέγειν και εκλέγεσθαι για τις γυναίκες)

1967: Δικτατορία Παπαδόπουλου (την 21η Απριλίου)

1974: Κατάργηση Βασιλείας με δημοψήφισμα

1975: Ψήφιση νέου συντάγματος, το οποίο ισχύει έως σήμερα

**ΠΑΡΑΡΤΗΜΑ**

Οι μη αναθεωρητέες διατάξεις του Συντάγματος, σύμφωνα με το άρ. 110:

*Η μορφή του πολιτεύματος ως Προερδευόμενη Κοινοβουλευτική Δημοκρατία*

*Σεβασμός στην αξία του ανθρώπου (άρ. 2 παρ. 1)*

*Δικαίωμα ισότητας (άρ. 4 παρ. 1)*

*Έλληνες πολίτες δεκτοί σε δημόσιες υπηρεσίες (άρ. 4 παρ. 4)*

*Απαγόρευση τίτλων ευγενείας και διάκρισης (άρ. 4 παρ. 7)*

*Ελεύθερη ανάπτυξη προσωπικότητας (άρ.5 παρ. 1)*

*Απαραβίαστο προσωπικής ελευθερίας (άρ. 5 παρ. 3)*

*Ελευθερία θρησκευτικής συνείδησης (άρ. 13 παρ. 1)*

*Διάκριση των λειτουργιών (άρ. 26)*

**8.3. ΤΟ ΣΥΝΤΑΓΜΑ** (σελ.70-71)

1. Γιατί η θέσπιση συντάγματος είναι απαίτηση των πολιτών κάθε κράτους; Δώστε ιστορικά παραδείγματα.

Επειδή το Σύνταγμα προσφέρει ασφάλεια στον πολίτη, επειδή τον προστατεύει από τις **αυθαιρεσίες της κρατικής εξουσίας**, αφού αποτελεί νόμο που η κρατική εξουσία δεν μπορεί να παρακάμψει. Έτσι την 3η Σεπτεμβρίου 1843, όπως και στη Γαλλική Επανάσταση ο λαός απαιτούσε Σύνταγμα.

1. Ποιά η έννοια του Συντάγματος; Τι πρακτικές συνέπειες έχει;

Είναι ο **ανώτερος** από όλους τους νόμους, δηλ ο θεμελιώδης νόμος της Πολιτείας.

Αυτό σημαίνει ότι όλοι οι νόμοι πρέπει να στηρίζονται στο Σύνταγμα.

1. Ποια η σημασία του Συντάγματος για την κρατική εξουσία;

α) Ρυθμίζει τη λειτουργία της

β) Θέτει τα όριά της, ώστε να παρεμποδίζονται αυθαιρεσίες εις βάρος των Πολιτών

1. Ποια η σημασία του Συντάγματος για τους πολίτες;

α) Κατοχυρώνει τα **δικαιώματά** τους

β) Καθορίζει τις **υποχρεώσεις** τους

1. Ποιες κατηγορίες Συνταγμάτων υπάρχουν; Σε ποια ανήκει το Σύνταγμα της Ελλάδας και γιατί;

α) Ήπια: αναθεωρούνται εύκολα

β) Αυστηρά: αναθεωρούνται δύσκολα

Το ελληνικό Σύνταγμα είναι αυστηρό, γιατί α) απαγορεύει την αναθεώρηση διατάξεων για τη μορφή του πολιτεύματος και για κάποια ατομικά δικαιώματα και β) αναθεωρείται με δύσκολη διαδικασία (ευρύτερη συναίνεση, χρονοβόρα διαδικασία).

1. Τι γνωρίζετε για την ψήφιση και τις αναθεωρήσεις του σύγχρονου Ελληνικού Συντάγματος;

Το Ελληνικό Σύνταγμα ψηφίστηκε το 1975 και έως σήμερα έχει αναθεωρηθεί 4 φορές (1986, 2001, 2008 και 2019)

1975: Νέο Σύνταγμα (αυτό που ισχύει σήμερα). Χαρακτηριστικά: Προεδρευόμενη Δημοκρατία, διατάξεις για ατομικά και κοινωνικά δικαιώματα, συμμετοχή στην ΕΟΚ.

1986:1Η Αναθεώρηση (κατάργηση αυξημένων αρμοδιοτήτων Προέδρου, θέσπιση μη αναθεωρητέων διατάξεων, δημοτική γλώσσα)

2001: 2η Αναθεώρηση, η μεγαλύτερη αναθεώρηση όχι όμως σε μείζονα θέματα: νέα ατομικά δικαιώματα (δικαίωμα στην πληροφόρηση, δικαίωμα ατόμων με αναπηρία κλπ., κανόνες διαφάνειας πολιτικών και δικαστικών)

2008:3η Αναθεώρηση (ασυμβίβαστα βουλευτών, μέριμνα για νησιωτικές περιοχές)

2019: 4η Αναθεώρηση (αλλαγή τρόπου εκλογής Προέδρου Δημοκρατίας)

1. Ποια είναι η διαδικασία αναθεώρησης του Συντάγματος;

-Η Βουλή διαπιστώνει την ανάγκη αναθεώρησης συγκεκριμένων διατάξεων, μετά από πρόταση 50 τουλάχιστον βουλευτών.

-Οι αναθεωρητέες διατάξεις θα πρέπει να ψηφιστούν είτε από 151 είτε από 180 βουλευτές σε 2 ψηφοφορίες που απέχουν ένα μήνα μεταξύ τους.

-Οι νέες διατάξεις του Συντάγματος ψηφίζονται από την επόμενη Βουλή (Αναθεωρητική), είτε από 151 βουλευτές είτε από 180 βουλευτές (αναλόγως του αριθμού της αρχικής ψηφοφορίας).